Frank Jensen (S), 2000-04-06:
Jeg tror, at Folketingets formand - næstformanden sidder i sædet i øjeblikket - en dag skal give hr. Skaarup lidt undervisning i, hvordan vores forretningsorden er her i Folketinget, sådan at hr. Skaarup ikke behøver at tage ordet tre gange for at appellere om, at jeg tager ordet. Hr. Skaarup ved jo godt, at ministeren får ordet, når ordførerne har talt.
Men frem for at bruge Folketingets tid på den proceduresnak skal jeg svare på de spørgsmål, som er rejst.
Jeg skal først sige til hr. Tom Behnke, at med hensyn til hr. Tom Behnkes oplistning her i Folketinget af, hvem i lovforslaget der er dømt, så kendetegner det alle i det her lovforslag, at de har udstået deres straf.
Og den straf er udmålt efter den straffelov, vi har, og med de domstole, som dømmer folk, og det er nu engang bedst, at det er henlagt til domstolene at dømme.
Så er der de her tilfælde, der, fordi det er fastlagt af grundslovsfædrene, at Folketinget tager stilling til hver enkelt, der søger dansk statsborgerskab ved naturalisation, skal optages via loven.
Og her har et stort flertal af Folketingets partier sagt, at de, der har begået kriminalitet, ikke umiddelbart skal kunne få det danske statsborgerskab; det får de først efter at have udstået en karensperiode.
Så foruden, at de har udstået den straf, der er idømt dem ved domstolene, så har hver og en, der er i dette lovforslag, som det er fastlagt af et meget stort flertal her i Folketinget, også udstået den karensperiode.
Når hr. Skaarup så - jeg tror, det var tre eller fire gange - spørger, hvorfor man ikke i udvalget, som hr. Skaarup ikke er medlem af, kan få en redegørelse for, hvem der er på offentlige overførselsindkomster, bl.a. kontanthjælp, ja, så kan man ikke det af den grund, at vi faktisk ikke registrerer oplysninger, som ikke har relevans for den sagsbehandling, vi er blevet pålagt i Justitsministeriet at lave af et stort flertal i Folketinget.
Sådan er det.
Men hvis et flertal i Folketinget ønsker, at vi skal sagsbehandle på en anden måde, at vi også skal registrere, om folk er på kontanthjælp, så gør vi naturligvis det.
Men da det ikke har nogen relevans for den sagsbehandling, Folketinget har pålagt Justitsministeriet at foretage, så registrerer vi altså ikke, om folk får kontanthjælp, for det har ingen betydning for den sagsbehandling, vi skal foretage, for at de kan blive optaget på lovforslaget. Og så er der jo fuldstændig fri ret til for Dansk Folkeparti og Frihed 2000 at fastholde, at man ønsker, at folk, der får kontanthjælp, aldrig skal få statsborgerskab, men det er der bare ikke flertal for i Folketinget.
Det er der ikke flertal for i Folketinget.
Det er jeg meget stolt over.
Det er bl.a. derfor, jeg er ret stolt over det at være dansker, at der ikke i vores parlament er et flertal, der siger, at fordi man i en periode af sit liv er på offentlig forsørgelse - og det kan være af forskellige grunde - så indgår det i sagsbehandlingen af, om man kan få statsborgerskab.
Men hvis et flertal imod min forventning skulle mene noget andet om det spørgsmål, så vil jeg helt efter ministeransvarlighedsbestemmelserne sørge for at indrette min administration i Justitsministeriet efter de forhold.
Før det er tilkendegivet af et flertal, bliver administrationen, som den er i dag.